OpenLLM-France/wikimedia huggingface dataset:
# Odete

Odete és una pel·lícula portuguesa del 2005 dirigida per João Pedro Rodrigues, el seu segon llargmetratge de ficció.Es caracteritza, com el seu primer treball, O Fantasma, per centrar-se en el tema de l'homosexualitat masculina i per un estil marcadament melodramàtic. Va ser produït per la productora independent portuguesa Rosa Filmes.

## Argument

Una nit, fora d'una discoteca de Lisboa, dos nois, Pedro i Rui, es fan un petó apassionat. Fa un any que estan sortint. Intercanvien anells i juren el seu amor. En Pedro surt al cotxe i en Rui entra a la discoteca on treballa. Minuts després, Pedro pateix un brutal accident de cotxe. Rui, desesperat, corre cap a ell. Pedro mor als seus braços. Sol, en Rui se sent perdut, sense esperança ni ganes de viure. Però l'amor de Pedro i Rui és etern. L'Odete, patinadora, treballa en un hipermercat. Somnia de tenir un fill. Es troba amb Alberto, un vigilant de seguretat de l'hipermercat. Quan Odete insisteix a quedar-se embarassada, fuig. L'Alberto no vol compromís. Abandonada, Odete està sola, atrapada en un món d'il·lusions. El somni de tenir un fill es converteix en una obsessió.
En arribar a casa, l'Odete veu la mare d'en Pedro que marxa plorant pel despertar del seu fill. L'Odete amb prou feines coneixia en Pedro, un veí de dalt, però els seus destins es creuaran. Per un impuls estrany, es vesteix de negre i la segueix fins a la capella funerària. La tristesa de l'abandonament d'Alberto la fa plorar per la mort d'en Pedro. Odete trasllada el dolor de la desaparició d'Alberto al cos del mort i es deixa portar per la il·lusió.

## Repartiment

* Ana Cristina de Oliveira - Odete
* Nuno Gil - Rui
* João Carreira - Pedro
* Teresa Madruga - Teresa
* Carloto Cotta - Alberto

## Festivals i premis

* 58è Festival Internacional de Cinema de Canes, França (2005) – Mention Spécial Cinémas de Recherche* Festival de Cinema de Bogotà, Colòmbia (2005) – Cercle de bronze precolombí
* Festival de Cinema de Belfort Entrevues, França (2005) - Millor actriu (Ana Cristina de Oliveira)
* Festival de Rio, Rio de Janeiro, Brasil (2005)
* Festival de Milà, Itàlia (2006) – Menció especial del jurat
* Festival Internacional de Cinema de Bratislava , Eslovàquia (2005) – Gran Premi
* Mostra Internacional de Cinema de São Paulo, Brasil
* Caminhos do Cinema Português, Coimbra, (2006) - Millor llargmetratge
* Festival de Lagos, Portugal (2006) - Millor actriu secundària (Teresa Madruga)
* Festival Internacional de Cinema de Seattle (2006) – Cinema del Món Contemporani
* Festival Internacional de Cinema de Bangkok, Tailàndia (2006)

## Referències

* ↑ «A Love Triangle Like No Other in 'Two Drifters'». The New York Times. Arxivat de l'original el 2013-06-22. [Consulta: 17 maig 2012].
* ↑ Odete a cineuropa.org
* ↑ Odete a cinemaportuguesmemoriale.pt
* ↑ «BIOGRAPHY João Pedro Rodrigues». Arxivat de l'original el 2012-09-21. [Consulta: 17 maig 2012].

## Enllaços externs

* Página oficial de Odete no site da Rosa Filmes (selecionar "QUEM SOMOS", depois "FILMES", e finalmente "ODETE")
* Artigo em Cinema 2000
* Tràiler a YouTube
# Oecobius navus

Oecobius navus és una espècie d'aranyes araneomorfes de la família dels ecòbids (Oecobiidae). Fou descrita per primera vegada l'any 1859 per J. Blackwall.

## Distribució i descripció

És una petita aranya cosmopolita cribel·lada d'aproximadament 2-3 mm. Té una distribució des d'Europa fins al nord d'Àfrica. Ha estat introduïda a la Xina, Nova Zelanda, Canadà, Estats Units, Amèrica del Sud.
És d'un color gris clar amb les potes anellades. Construeix teranyines planes amb obertures laterals amb un diàmetre d'uns 3 cm sota roques, en els sostres i al llarg de les cantonades de les parets amb fils de senyalització que sobresurten. Per això els noms comuns amb les que se les anomena és wall spider ("aranya de paret"), baseboard spider ("aranya de sòcol") o stucco spider ("aranya d'estuc").

## Referències taxonòmiques

La llista de referències taxonòmiques és considerable:
* Oecobius navus: Blackwall, 1859; Simon, 1893; Kulczyński, 1899; Butler, 1929; Mello-Leitão, 1943; Wunderlich, 1992 i 1995; Roberts, 1995 i 1998; Song, Chen & Zhu, 1997 i 1999; Namkung, 2002 i 2003; Santos & Gonzaga, 2003; Paquin & Dupérré, 2003; Griswold et al., 2005.
Referències anteriors d'aquesta espècie com O. annulipes han estat considerades per Wunderlich com a errònies.
També hi ha unes quantes sinonímies:
* Thalamia parietalis Hentz, 1850
* Oecobius ionicus O. Pickard-Cambridge, 1873
* Omanus maculatus Keyserling, 1891
* Oecobius parietalis Simon, 1892
* Oecobius hammondi Mello-Leitão, 1915
* Oecobius variabilis Mello-Leitão, 1917
* Oecobius fluminensis Mello-Leitão, 1917
* Oecobius keyserlingi Roewer, 1951
* Oecobius hortensis Lawrence, 1952
* Oecobius annulipes immaculatus Schmidt, 1956
* Oecobius immaculatus Denis, 1963
* Thalamia annulipes Lehtinen, 1967
* Oecobius trifidivulva Benoit, 1976
Recentment, l'any 2018, s'ha reconegut una nova subespècie: Oecobius navus hachijoensis Ono & Ogata, 2018

## Referències

* 1 2 3 4 (anglès) World Spider Catalog: Oecobius navus Blackwall, 1859 en la família Oecobiidae +base de dades
* 1 2 Blackwall, J. (1859b). Descriptions of newly discovered spiders captured by James Yate Johnson Esq., in the island of Madeira. Annals and Magazine of Natural History (3) 4: 255-267.
* ↑ Wunderlich, J. (1987a). Die Spinnen der Kanarischen Inseln und Madeiras: Adaptive Radiation, Biogeographie, Revisionen und Neubeschreibungen. Triops, Langen, 435 pp.

## Enllaços externs

* Fotografia i descripció de O. navus
# Orphan's Benefit

Orphan's Benefit és un curtmetratge d'animació realitzat per The Walt Disney Company el 1934. El curtmetratge presenta Mickey Mouse i els seus amics representant una funció per a un grup d'orfes.
El curt va suposar la primera aparició de l'Ànec Donald a l'univers de Mickey Mouse, i Goofy, personatge que abans era esmentat com "Dippy Dawg", utilitza el seu nom definitiu per primera vegada. Aquesta va ser també la primera aparició cinematogràfica de Clara Cluck. Horace Horsecollar i Clarabelle Cow també hi apareixen.
El curtmetratge va tenir un remake a color el 1941, amb un redisseny dels personatges. Els orfes també apareixen a una escena de la pel·lícula Qui ha enredat en Roger Rabbit?.

## Referències

* ↑ «“Orphans’ Benefit” Revisited |». [Consulta: 7 desembre 2023].
# Oza-Cesuras

Oza-Cesuras és un municipi de la província de la Corunya a Galícia. Pertany a la Comarca de Betanzos.
El 2011 s'anuncià que es fusionarien els municipis de Cesuras i Oza dos Ríos. La fusió es va materialitzar el 6 de juny de 2013, amb la creació del nou municipi d'Oza-Cesuras.

## Parròquies

Bandoxa (San Martiño) | Borrifáns (San Pedro) | Bragade (San Mamede) | Carres (San Vicenzo) | Cis (San Nicolao) | Cuíña (Santa María) | Cutián (Santa María) | Dordaño (Santa María) | Figueredo (Santa María) | Filgueira de Barranca (San Pedro) | Filgueira de Traba (San Miguel) | Loureda (Santo Estevo) | Mandaio (San Xiao) | Mondoi (Santa Cruz) | Oza (San Pedro) | Paderne (Santiago) | Parada (Santo Estevo) | Porzomillos (San Pedro) | Probaos (Santaia) | Reboredo (Santiago) | A Regueira (Santa María) | Rodeiro (Santa María) | Salto (San Tomé) | Trasanquelos (San Salvador) | Vivente (Santo Estevo)

## Referències

* ↑ «Cesuras i Oza (la Corunya) perfilen la primera fusió d'ajuntaments gallecs» (en castellà). Europa Press, 13-03-2012. [Consulta: 20 març 2012].
* ↑ «DECRET 83/2013, del 6 de juny, pel qual s'aprova la fusió voluntària dels municipis d'Oza dos Ríos i Cesuras i es constitueix el municipi d'Oza-Cesuras.» (en gallec). Diario Oficial de Galicia. Xunta de Galicia, 07-06-2013. [Consulta: 10 febrer 2018].
# PSPACE-complet

En teoria de la complexitat, la classe de complexitat PSPACE-Complet és la classe dels problemes de decisió que es poden resoldre amb un espai de memòria polinòmic respecte la mida de l'entrada i si tot problema que es pot resoldre en espai polinòmic es pot reduir a aquest en un temps polinòmic. Els problemes que son PSPACE-complet es poden veure com els problemes més difícils de la classe PSPACE.
L'exemple més conegut de problema dins de PSPACE-complet és el problema SAT. Una variant d'aquest problema, el conegut com el problema de la fórmula booleana qualificada verdadera (QBF o TQBF). Aquest problema consisteix en trobar:
   ${\displaystyle \exists x_{1}\,\forall x_{2}\,\exists x_{3}\,\forall x_{4}:(x_{1}\lor \neg x_{3}\lor x_{4})\land (\neg x_{2}\lor x_{3}\lor \neg x_{4})}$
Alguns problemes d'aquesta classe son semblants a jocs i la pregunta a respondre és del tipus "existeix algun moviment que un jugador pugui fer, tal que tots els moviments del seu adversari facin que el primer jugador pugui guanyar?". Hi ha força exemples de jocs i trencaclosques que entren dins aquesta classe de complexitat.

## Relacions amb d'altres classes

Es creu que aquesta mena de problemes estan fora de les classes P i NP, però no s'ha pogut demostrar.
Se sap que PSPACE-complet està fora de la classe NC, perquè els problemes NC es poden resoldre en un espai polinòmic del logaritme de la mida de l'entrada i pel teorema de la jerarquia estan continguts dins de NC.

## Referències

* ↑ Michael,, Sipser,. Introduction to the theory of computation. Boston: PWS Pub. Co, 1997. ISBN 053494728X.
* 1 2 Sanjeev., Arora,. Computational complexity : a modern approach. Cambridge: Cambridge University Press, 2009. ISBN 9780521424264.
* ↑ «Complexity Zoo:P - Complexity Zoo». Arxivat de l'original el 2018-01-19. [Consulta: 6 desembre 2018].
* ↑ «Computational Complexity of Games and Puzzles». [Consulta: 6 desembre 2018].
# Pantites

Pantites (en llatí Pantites, en grec antic Παντίτης) fou un soldat d'Esparta, concretament un dels enviats a la batalla de les Termòpiles.
El rei Leònides d'Esparta va enviar a Pantites a buscar reforços per a la batalla que s'apropava; però no va tornar fins que la batalla va haver acabat i tots els soldats havien mort. A causa dels costums que regien a Esparta, Pantites va ser considerat un traïdor i va quedar al marge de la societat. Com a conseqüència i en penediment dels seus fets es va suïcidar penjant-se, l'any 480 aC.

## Referències

* ↑ Heròdot. Històries, VII, 233

## Vegeu també

* Aristodem el covard
# Pantà de Sant Martí de Tous

El pantà de Sant Martí de Tous és un embassament que pertany a la riera de Tous, la qual desemboca al riu Anoia (conca del riu Llobregat), creat per una presa situada al municipi de Sant Martí de Tous, a la comarca de l'Anoia.
La presa té 34 metres d'alçada màxima, 14,9 ha de superfície d'aigua i una capacitat original d'1,3 hm³ Fou inaugurat el 5 de juliol de 1997. L'embassament pretenia transformar en regadiu 450 ha aproximadament, però mai no va arribar a passar les 130 ha.
El sistema de regulació permet fer ús de l'aigua pel reg i alhora garanteix un cabal ecològic capaç de mantenir la flora i fauna autòctona de la riera de Tous, que recull les aigües del torrent de l'Infern i de la riera de la Goda.
L'any 2009 l'ACA va buidar el pantà per les filtracions. Va quedar completament sec i hi ha anat creixent vegetació abundant. El 2014 va tornar a omplir-se amb una capacitat reduïda a 0,222 hm³.

## Referències

* 1 2 «El pantà de Sant Martí de Tous tindrà aigua després de sis anys». Regio7, 29-11-2014.
# Otto Rüfenacht

Otto Rüfenacht (27 d'octubre de 1919 - 1 de novembre de 1982) va ser un tirador d'esgrima suís, especialista en espasa, que va competir en els anys posteriors a la Segona Guerra Mundial.
El 1948 va prendre part en els Jocs Olímpics d'Estiu de Londres, on quedà eliminat en quarts de final en la prova d'espasa per equips del programa d'esgrima. Quatre anys més tard, als Jocs de Hèlsinki, guanyà la medalla de bronze en la mateixa prova.

## Referències

* ↑ «Olympedia – Otto Rüfenacht». [Consulta: 5 setembre 2023].
# Paquita Jolis Puig

Paquita Jolis Puig (Amer, la Selva, 18 de novembre de 1916 - Marsella, 16 d'agost de 1982) fou una militant anarcofeminista catalana.
Durant els anys de la Segona República espanyola fou activa en les Joventuts Llibertàries de Premià de Dalt i de 1936, juntament amb la seva germana Assumpció i per a un grup de dues dotzenes de dones, fundada el capítol local de l'Agrupació "Mujeres Libres". Aquest grup contribuirà decisivament al desenvolupament del consistori municipal i promourà la creació del Museu de Física i Ciències Naturals.
Amb la victòria de Francisco Franco en la Guerra Civil espanyola es va veure obligada a exiliar-se a França, on fou activa en la federació local de militant de la Confederació Nacional del Treball (CNT) en l'exili a Marsella.

## Referències

* ↑ Anarcoefemèrides
* Extret de l'article (italià) Paquita Jolis Puig Arxivat 2014-12-21 a Wayback Machine. a l'anarcopèdia, editada sota llicència GNU.
# Oued Amlil

Oued Amlil (en àrab واد أمليل, Wād Amlīl; en amazic ⴰⵙⵉⴼ ⴰⵎⵍⵉⵍ) és un municipi de la província de Taza, a la regió de Fes-Meknès, al Marroc. Segons el cens de 2014 tenia una població total de 10.405 persones.

## Referències

* ↑ «Population légale d'après les résultats du RGPH 2014 sur le Bulletin officiel N° 6354». Arxivat de l'original el 26 de desembre 2018. [Consulta: 19 novembre 2015].
# Paa bourreti

Paa bourreti és una espècie de granota que viu a Tailàndia, Vietnam i, possiblement també, a la Xina, Laos i Myanmar.
Està amenaçada d'extinció per la pèrdua del seu hàbitat natural.

## Referències

* van Dijk, P.P. & Swan, S. 2004. Paa bourreti. Llista Vermella d'Espècies Amenaçades de la UICN 2006. Consulta: 22 d'abril del 2008.
# Parada (pel·lícula)

Parada (romanitzat del ciríl·lic serbi: Парада, en anglès: The Parade) és una pel·lícula sèrbia de comèdia dramàtica de 2011, escrita i dirigida per Srđan Dragojević i estrenada el 31 d'octubre de 2011. La pel·lícula, que tracta sobre qüestions de drets LGBT a Sèrbia, presenta imatges de la desfilada de l'orgull LGBT de Belgrad de 2010.
Malgrat el controvertit tema, Parada va vendre més de 350.000 entrades als cinemes serbis en les primeres onze setmanes de distribució, 150.000 a Croàcia després de 8 setmanes, 25.000 a Eslovènia, 40.000 a Bòsnia i Hercegovina i 20.000 a Montenegro.

## Referències

* ↑ «The Parade / Parada» (en anglès). European Film Awards, 2012. [Consulta: 15 juny 2023].
* ↑ Polimac, Nenad «Uloga Malog Buda u regionalnoj distribuciji» (en croat). Jutarnji list, 10-11-2014.
* ↑ «Dragojević: Slovenački, hrvatski, makedonski i crnogorski mediji su pisali o uspehu Parade kao da je domaći film» (en serbi). Popboks, 10-03-2012. Arxivat de l'original el 3 de març 2016. [Consulta: 15 juliol 2021].
# Paracuellos de la Ribera

Paracuellos de la Ribera és un municipi de la província de Saragossa situat a la comarca de la Comunitat de Calataiud.
# Partit Comunista de Grècia (marxista-leninista)

Partit Comunista de Grècia (marxista-leninista) (grec Κομμουνιστικό Κόμμα Ελλάδας (μαρξιστικό-λενινιστικό), Kommounistiko Komma Elladas (marxistiko-leninistiko), KKE(m-l)) és un partit polític grec d'orientació comunista fundat el novembre de 1976 per la majoria de l'Organització de Marxistes-Leninistes de Grècia, escissió maoista del Partit Comunista de Grècia (KKE) el 1964. Un grup no acceptà el canvi i fundà el Partit Comunista Marxista-Leninista de Grècia.
Un altre grup amb el mateix nom (abreujat KKE-ML) es va fundar el novembre de 1974 per un grup conegut com a Organització de Marxistes-Leninistes Grecs (OEML) que la separació de OMLE el 1969. El 1975 es va dividir en dues faccions amb el mateix nom que va desaparèixer fins a 1976.
El KKE (ml) va experimentar una crisi el 1982, quan la majoria dels seus membres deixà el partit. Aquesta crisi va ser causada com a conseqüència d'esdeveniments internacionals (la mort de Mao Zedong, la reconstrucció del capitalisme a la Xina, etc.) i nacionals (Govern del PASOK, etc.)
A les eleccions legislatives gregues de juny de 1989 va obtenir 3.361 vots (0,05%). A les de novembre de 1989 va treure 3.234 vots (0,05%), i, a les eleccions de 1990 va treure 2.590 vots (0,04%).
El 1993, el KKE (ml) es va unir a la Lluita d'Esquerra, coalició política formada pel Moviment Revolucionari Comunista de Grècia (EKKE), Corrent Nova Esquerra, Partit Revolucionari dels Treballadors (EEK). La coalició va rebre 8.160 vots a les eleccions de 1993 i 10.443 vots a les de 1996. A les eleccions de 2000 el partit va obtenir 7.301 vots (0,11%), a les de 2004 10.754 vots (0,15%), i, a la de 2007 17.541 vots (0,24%).
El KKE (ml) publica quinzenalment el periòdic, Proletariaki Sime (Bandera Proletària).

## Enllaços externs

* Web del KKE(m-l)
# Patricia Gualinga

Patricia Gualinga Montalvo és una defensora dels drets humans i dels drets dels indígenes integrants de l'ètnia kichwa de Sarayaku, un territori en la Regió Amazònica de l'Equador.

## Activisme

Gualinga és la Directora de Relacions Internacionals de Kichwa First People de Sarayaku.
Ha tingut un paper important en la lluita pels drets indígenes. Gualinga és portaveu de molts projectes ambientals.
Va dirigir el grup de dones del Poble durant sis anys. També va treballar per a enfortir l'organització de les dones en la comunitat; va organitzar tallers i guarderies per a dones que assisteixen als tallers per a aprendre a parlar per la comunitat, respondre als mitjans i respondre als arguments de les indústries i els governs.
En 2018, es va unir a la Cimera pel Canvi Climàtic de la COP23, Gualinga va tenir l'oportunitat de parlar sobre les comunitats amazòniques a Alemanya, ampliant les seves connexions i la seva causa.
Gualinga treballa per a protegir el poble Kichwa de la comunitat de Sarayaku de les violacions dels drets humans que resulten dels projectes d'extracció de petroli de les empreses xineses en les seves terres.
És portaveu de la proposta dirigida pels indígenes 'Kawsak Sacha' o 'Bosc viu', que exigeix la protecció legal de l'Amazònia equatoriana.

## Cort Interamericana de Drets Humans

En 2012, Gualinga va ser una de les representants en un cas presentat davant la Cort Interamericana de Drets Humans (Cort IDH). La comunitat va guanyar aquest cas. El govern equatorià va ser declarat culpable de violacions de drets autoritzades a l'exploració petroliera i la militarització de les terres de Sarayaku sense consultar a la comunitat.

## Amenaces

El 5 de gener de 2018, la seva llar va ser atacada per un individu desconegut. La persona va llançar pedres, va trencar finestres i va cridar amenaces de mort.
Molts defensors dels drets indígenes han denunciat anteriorment amenaces i fustigació a conseqüència del seu treball de drets humans.

## Vegeu també

* Nina Gualinga
* Helena Gualinga
* Israel Viteri Gualinga

## Referències

* 1 2 «PATRICIA GUALINGA ATTACKED, RECEIVED DEATH THREATS». [Consulta: 29 novembre 2018].
* 1 2 3 4 «URGENT ACTION: ATTACK AGAINST INDIGENOUS DEFENDER».
* ↑ «Patricia Gualinga». [Consulta: 29 novembre 2018].
* 1 2 «Women Speak: Patricia Gualinga Montalvo is Leading the Fight for Climate Justice in Ecuador - Ms. Magazine Blog» (en anglès). , 03-11-2017 [Consulta: 29 novembre 2018].
* ↑ «Ecuador: Sarayaku leader Patricia Gualinga defends territory despite threats» (en anglès). , 19-03-2018 [Consulta: 29 novembre 2018].
* ↑ «PATRICIA GUALINGA». [Consulta: 29 novembre 2018].
* ↑ Gualinga. «Why I March: We Need to Leave The Oil in The Ground!». [Consulta: 11 maig 2019].
* ↑ International. «Children of the Jaguar», 25-07-2013. [Consulta: 11 maig 2019].
* ↑ Gualinga. «Patricia Gualinga Biography». [Consulta: 11 maig 2019].

## Enllaços externs

* Tegantai, agpencia de notícies ecologistes: (Audio) Patricia Gualinga responde ante la agresión. Quito, 8 de gener de 2018
# Parc Nacional de Białowieża (Belarús)

El Parc Nacional de Białowieża (en belarús: Нацыянальны парк Белавежская пушча, en rus: Национальный парк "Беловежская пуща") fou creat a partir d'un antic domini reial i de caça imperial, i va esdevenir parc nacional el 1932 sota el nom polonès: Parc Narodowy w Białowieży. De fet, el lloc està dividit en dos, des del 1945, per la frontera entre els dos països. A Polònia, el parc va mantenir el seu estat (Bialowieski Park Narodowy). A Belarús, en temps de la Unió Soviètica, funcionava com a reserva de caça. L'estat de parc nacional es va restaurar el 1991.
Té una superfície total d'unes 150.000 hectàrees i és un espai protegit de categoria II, segons la Unió Internacional per a la Conservació de la Natura. La part belarussa va ser declarada Patrimoni de la Humanitat el 1992, dins la denominació de Bosc de Białowieża.

## Descripció

La superfície del parc està formada en la seva gran majoria per boscos qualificats com a Reserva Mundial de la Biosfera i on es troba el bosc de Białowieża. Conté una gran varietat de fauna i flora, amb prop de 200 espècies d'aus i 62 espècies de mamífers; gràcies als anys que fa que està sota protecció oficial, moltes espècies vegetals han sobreviscut mentre que en altres parts del món s'han extingit.

### Flora

Hi ha prop de 3 000 espècies de plantes referenciades al bosc. S'hi han referenciat també 1.500 espècies de fongs, 200 espècies de molses, gairebé 250 espècies de líquens i nombroses algues. També conté una gran varietat d'espècies d'arbres com l'avet roig, el pi roig, el roure, el vern, l'àlber i el bedoll d'entre les més nombroses.

### Fauna

S'enumeren al voltant de 11.559 espècies diferents dins del parc, entre d'altres, molts invertebrats. Es troben cérvols, ants i senglars i, alguns animals més rars com llops, linxs i castors. També al parc hi ha una població de bisons europeus, la major del món d'aquests mamífers terrestres. Hi ha moltes aus, prop de 300 espècies referenciades, incloent 7 espècies de mussols. També s'hi troben 7 espècies de rèptils, 23 espècies de peixos i 17 espècies d'amfibis aproximadament.

## Referències

* ↑ Web oficial del parc. «About us». Białowieski Park Narodowy 2007. [Consulta: 17 agost 2021].
* ↑ «Białowieża Forest». World Heritage Centre 1992-2015. UNESCO. [Consulta: 5 juny 2015].
* 1 2 «Parc national de Białowieża». Enciclopèdia Larousse. Editorial Larousse. [Consulta: 5 juny 2015].
* 1 2 3 «Flora of Białowieża Forest». Białowieża National Park. [Consulta: 7 juny 2015].
* 1 2 «Fauna of Białowieża Forest». Białowieża National Park. [Consulta: 7 juny 2015].
* ↑ Baczynska, Gabriela. «FEATURE-Climate change clouds fate of ancient Polish woods». Reuters. Arxivat de l'original el 10 de setembre 2015. [Consulta: 5 juny 2015].